6. แผนงานในอนาคต

การบริหารงานของบริษัทฯ
มุ่งเน้นกลยุทธ์ในการสร้างความแข็งแกร่งในฐานะผู้นำด้านธุรกิจค้าส่งแบบชำระเงินสดและบริการตนเองในประเทศไทย
กล่าวคือ บริษัทฯ มุ่งเน้นการเข้าใจและตอบสนองความต้องการของกลุ่มลูกค้าหลักของบริษัทฯ
และทำให้ลูกค้า ผู้จัดจำหน่ายสินค้า และผู้มีส่วนได้ส่วนเสีย เข้าใจลักษณะธุรกิจของบริษัทฯ
รวมถึงบทบาทของแต่ละผ่ายในธุรกิจดังกล่าว บริษัทฯ
ดำเนินนโยบายเชิงรุกเพื่อปรับเปลี่ยนตำแหน่งทางการตลาดของบริษัทฯ โดยในปลายปี 2544
บริษัทฯ
ได้ดำเนินกลยุทธ์เน้นความเป็นผู้ประกอบธุรกิจค้าส่งแบบชำระเงินสดและบริการตนเองซึ่งเป็นรูปแบบธุรกิจหลักของบริษัทฯ
กลยุทธ์ดังกล่าวทำให้บริษัทฯ
อยู่ในตำแหน่งทางการตลาดที่ดีที่สุดในการใช้โอกาสนำเสนอสินค้าและบริการให้แก่ลูกค้าสมาชิกทั้งในปัจจุบันและอนาคตในภาคธุรกิจค้าปลีกสมัยใหม่ในประเทศไทยที่มีความซับซ้อนเพิ่มขึ้น
ปี 2547 บริษัทฯ ประสบความสำเร็จในการดำเนินกลยุทธ์ดังกล่าว
และเชื่อว่าตำแหน่งทางการตลาดของบริษัทฯ
ในธุรกิจค้าปลีกค้าส่งสมัยใหม่เป็นที่เข้าใจและได้รับการยอมรับจากลูกค้า
ซึ่งความเข้าใจดังกล่าวและการตอบรับเป็นอย่างดีจากการปรับเปลี่ยนตำแหน่งทางการตลาดของบริษัทฯ
สะท้อนให้เห็นได้จากผลการดำเนินงานที่บริษัทฯ ประสบความสำเร็จอย่างสูงในปีนี้ บริษัทฯ
ยังคงดำเนินกลยุทธ์ดังกล่าวต่อไป
ด้วยการปรับเปลี่ยนรูปแบบสาขาที่เปิดดำเนินการแล้วให้เป็นรูปแบบใหม่
ตลอดจนค้นหาช่องทางเปิดสาขาใหม่และการประกอบธุรกิจอื่นที่สอดคล้องกับธุรกิจหลักของบริษัทฯ
ต่อไป

บริษัทฯ ได้กำหนดกลุ่มลูกค้าเป้าหมายที่ชัดเจน
และจะดำเนินการตอบสนองความต้องการของกลุ่มลูกค้าหลักแต่ละกลุ่มอันได้แก่ ร้านค้าปลีกขนาดย่อม
โรงแรม ภัตตาคาร กลุ่มผู้ประกอบธุรกิจร้านอาหารและบริการ
ตลอดจนกลุ่มสถาบันผู้ประกอบวิชาชีพต่างๆ
ความต้องการและรูปแบบการตัดสินใจซื้อสินค้าของกลุ่มลูกค้าแต่ละกลุ่มมีลักษณะที่เฉพาะตัวและแตกต่างกัน
และอาจเปลี่ยนแปลงได้เสมอ สำหรับกลุ่มลูกค้าหลักของบริษัทฯ
การตัดสินใจซื้อมิได้ขึ้นกับตัวเองแต่ถือเป็นส่วนหนึ่งในการดำเนินธุรกิจของตน
ซึ่งเห็นได้จากกระบวนการคัดเลือกผู้จัดจำหน่ายสินค้า และบริษัทฯ
จะต้องตอบสนองต่อกระบวนการตัดสินใจดังกล่าวในการนำเสนอสินค้าและบริการ นั่นคือ บริษัทฯ
จะต้องนำเสนอสินค้าที่ตรงต่อความต้องการของลูกค้าในราคาที่เหมาะสมในทำเลที่ตั้งสาขาที่สะดวกต่อการเดินทางของลูกค้าได้ทุกวันตลอดทั้งปี
และจัดการให้มีสินค้าอย่างสม่ำเสมอซึ่งเป็นส่วนหนึ่งของความสำเร็จ
ความต้องการของลูกค้าต่อบริษัทฯ มิได้แตกต่างไปจากความต้องการของบริษัทฯ
ที่มีต่อผู้จัดจำหน่ายสินค้า จะมีแต่เพียงปริมาณสินค้าเท่านั้นที่แตกต่างกัน
ความต้องการของลูกค้าหลักของบริษัทฯ ส่งผลต่อการตัดสินใจทางการค้าทั้งหมดของบริษัทฯ
ทั้งนี้รวมถึงการเลือกทำเลที่ตั้งสาขา ขนาดสาขา การใช้พื้นที่ ประเภท ชนิด
และขนาดบรรจุของสินค้าที่จำหน่าย กลยุทธ์ด้านราคา และการพัฒนาบุคลากร

ในปี 2548 บริษัทฯ
ยังคงมุ่งเน้นการตอบสนองความต้องการของลูกค้าเป็นหลักในการพัฒนาธุรกิจของบริษัทฯ
โดยจะพิจารณาบริการต่างๆ ที่ให้แก่ลูกค้าในสาขาต่างๆ ทั้งนี้ ไม่จำกัดเพียงประเภทสินค้า
ความหลากหลาย และการกำหนดราคาเท่านั้น แต่จะเน้นบริการด้านอื่นๆ ด้วย เช่น
การจัดแสดงสินค้าที่มีความหลากหลาย ไม่ว่าจะเป็นปลาสดตลอดไปจนถึงผลิตภัณฑ์เครื่องใช้ไฟฟ้า
และลักษณะการให้บริการในสาขาทุกแห่ง แม้ว่าบริษัทฯ
จะประกอบธุรกิจค้าส่งแบบชำระด้วยเงินสดและบริการตนเอง
การบริการลูกค้ายังถือเป็นสิ่งสำคัญต่อการให้บริการโดยรวมของบริษัทฯ

บริษัทฯ ยังคงมีการทบทวนรายการสินค้าที่จำหน่ายอย่างต่อเนื่อง
และยังคงมุ่งเน้นการพัฒนาสินค้าภายใต้เครื่องหมายการค้าของบริษัทฯ ให้มีความหลากหลาย
รวมถึงสินค้าคุณภาพยี่ห้อเอโร่สำหรับผู้ประกอบธุรกิจร้านอาหารและบริการ
และสินค้าราคาประหยัดยี่ห้อเซพแพ็ค ซึ่งเป็นสินค้าภายใต้เครื่องหมายการค้าของบริษัทฯ
เพื่อนำเสนอต่อลูกค้าให้ได้รับความคุ้มค่าเงินมากที่สุดและส่งผลทางบวกต่อกำไรของบริษัทฯ
ซึ่งบริษัทฯเ ชื่อว่ายังสามารถพัฒนาต่อไปได้อีก นอกจากนี้ บริษัทฯ
ยังพัฒนาระบบการกระจายสินค้าโดยเฉพาะอย่างยิ่งการเพิ่มการจัดส่งสินค้าของผู้ผลิตหลายๆ
รายโดยพ่วงรวมกันไปในรถบรรทุกคันเดียวกัน ซึ่งช่วยให้การบริหารห่วงโซ่อุปทานของบริษัทฯ
มีประสิทธิภาพดีขึ้น โดยเฉพาะในส่วนของผู้จัดจำหน่ายรายย่อย
การบริหารห่วงโซ่อุปทานให้มีความแข็งแกร่งเป็นประโยชน์ต่อบริษัทฯ
อย่างมากตลอดจนเพิ่มความสามารถในการบริหารสินค้าคงคลังในแต่ละสาขาได้ดียิ่งขึ้น
สะท้อนให้เห็นถึงการจัดส่งสินค้าและการเติมสินค้าเข้าแต่ละสาขามีความแน่นอน
และลดปัญหาสินค้าสูญเสียและภาวะสินค้าขาดสต็อก

ในปี 2548 บริษัทฯ มีโครงการปรับเปลี่ยนรูปแบบสาขาที่มีอยู่เดิมอีก 9
สาขาให้เป็นสาขารูปแบบใหม่
โดยจัดให้มีพื้นที่จำหน่ายอาหารมากขึ้นและเน้นการขยายพื้นที่จำหน่ายอาหารสด
โครงการดังกล่าวจะรวมถึงการปรับเปลี่ยนรูปแบบสาขาในกรุงเทพมหานครจนแล้วเสร็จ นอกจากนี้
บริษัทฯ ได้จัดงบลงทุนด้านเทคโนโลยีสารสนเทศ
โดยตอบสนองความต้องการทางด้านการดำเนินการเพื่อให้มั่นใจว่าระบบงานที่ศูนย์กระจายสินค้าได้ต่อเชื่อมกับระบบงานของบริษัทฯ
และการเพิ่มความเร็วในการส่งข้อมูลภายในองค์กรของบริษัทฯ นอกจากนี้
ยังตอบสนองความต้องการทางด้านการบริหาร ตัวอย่างเช่น
การนำระบบบริหารจัดเก็บเอกสารที่ดีมาใช้เพื่อลดค่าใช้จ่ายในการบริหาร เช่น
การจัดเก็บเอกสารโดยใช้ระบบอิเล็กทรอนิกส์ ตัวอย่างเช่น
การจัดเก็บสำเนาใบกำกับภาษีของบริษัทฯ
ซึ่งทำให้ประหยัดค่าใช้จ่ายด้านกระดาษและการจัดเก็บเอกสาร
ในส่วนของการประหยัดค่าใช้จ่ายพลังงานในขณะที่ราคาน้ำมันโลกสูงขึ้น บริษัทฯ
รับมือโดยนำวิธีประหยัดพลังงานมาใช้
และใช้บริการที่ปรึกษาตามความเหมาะสมเพื่อหาแนวทางปฏิบัติที่ดีที่สุดมาใช้กับสาขาต่างๆ
สาขาที่สร้างขึ้นตามรูปแบบใหม่มีขนาดเล็กลงและได้รับการออกแบบเป็นพิเศษโดยไม่ใช้เครื่องปรับอากาศ
นอกจากระบบระบายอากาศและระบบทำความเย็นในบริเวณพื้นที่จำหน่ายอาหารสด ทำให้บริษัทฯ
สามารถลดการใช้พลังงานลงได้ บริษัทฯ
มีความมั่นใจที่จะใช้พื้นที่ทั้งหมดของสาขาอย่างมีประสิทธิภาพ และในกรณีที่มีพื้นที่ส่วนเกิน บริษัทฯ
จะจัดหาธุรกิจที่เป็นประโยชน์ต่อลูกค้ามาใช้พื้นที่ดังกล่าว เช่น
การให้เช่าพื้นที่ส่วนเกินที่สาขาสามเสน เป็นต้น

การดำเนินงานอย่างมีประสิทธิภาพหมายรวมถึงการใช้บุคลากรของบริษัทฯ
อย่างเต็มความสามารถด้วย ทั้งนี้ปัจจุบันโครงสร้างองค์กรของบริษัทฯ เป็นแบบแนวราบ
และพนักงานในทุกระดับต้องมีการติดต่อกับลูกค้า ดังนั้น
จึงต้องเน้นการพัฒนาทักษะด้านความสัมพันธ์กับลูกค้าและทักษะด้านการตลาด
โดยการฝึกฝนอบรมและการให้รางวัลจูงใจแก่พนักงานที่มีผลการปฏิบัติงานที่โดดเด่น บริษัทฯ
ได้ดำเนินการพัฒนาบุคลากรอย่างต่อเนื่อง ทั้งการฝึกอบรม การหารือและรับฟังความคิดเห็น
และการแบ่งปันความรู้ความเชี่ยวชาญในเรื่องธุรกิจและลูกค้า บริษัทฯ
เน้นในเรื่องผลสำเร็จในการทำงาน และให้รางวัลตอบแทนแก่พนักงานตามผลงาน ในช่วง 2-3
ปีที่ผ่านมา บริษัทฯ ได้ให้ความสำคัญอย่างมากต่อความจำเป็นในการพัฒนาและใช้บุคลากรของบริษัทฯ
ทั้งที่สาขาและที่สำนักงานใหญ่ ส่งผลให้บริษัทฯ ประสบความสำเร็จในการเปิดสาขาใหม่ 6
สาขาในปี 2547 และปรับเปลี่ยนรูปแบบสาขาเก่าอีก 7 สาขา ทั้งนี้ บริษัทฯ
ยังคงมุ่งเน้นการพัฒนาภายในองค์กรต่อไป

บริษัทฯ ยังคงมองหาโอกาสในการขยายสาขาต่อไป
แม้ว่าในปัจจุบันโอกาสเช่นว่านี้จะถูกจำกัดโดยกฎกระทรวงว่าด้วยผังเมืองที่ประกาศบังคับใช้ในปี
2547 บริษัทฯ
จะดำเนินงานภายใต้บทบัญญัติของกฎหมายดังกล่าวและเสาะหาทำเลที่มีศักยภาพสำหรับขยายสาขาของบริษัทฯ
โดยตระหนักว่าแผนการขยายกิจการของบริษัทฯ จะต้องประเมินถึงผลตอบแทนเป็นสำคัญ
อย่างไรก็ตาม
ขณะนี้ยังไม่สามารถคาดการณ์ได้ว่าข้อจำกัดของกฎหมายดังกล่าวที่มีต่อการเติบโตของธุรกิจค้าปลีกในพื้นที่เขตตัวเมืองจะมีผลกระทบอย่างไรต่อธุรกิจค้าปลีกสมัยใหม่
การจำกัดโอกาสการเติบโตโดยการขยายสาขาน่าจะส่งผลให้มีการมุ่งเน้นการเติบโตโดยการพัฒนาภายในองค์กร
โดยผู้ประกอบการธุรกิจค้าปลีกจะมุ่งเน้นการเติบโตของยอดขายของสาขาเดิมที่เปิดดำเนินการ
โดยยังคงรักษากำไรไว้ได้ ทั้งนี้
ธุรกิจค้าปลีกโดยเฉพาะธุรกิจที่มีกลุ่มลูกค้าเป้าหมายเป็นผู้บริโภครายย่อยจะตอบสนองโดยการเพิ่มกิจกรรมส่งเสริมการขายเพื่อให้บรรลุยอดขายตามที่ต้องการ
โดยผลกระทบต่อกำไรจากการส่งเสริมการขายจะถูกชดเชยด้วยการลดค่าใช้จ่ายในการดำเนินการอย่างมีประสิทธิภาพและการได้รับผลตอบแทนที่ดีขึ้นจากผู้จัดจำหน่ายสินค้า

  แม้ว่าสาขาของบริษัทฯ จะไม่ได้รับผลกระทบโดยตรงจากเหตุการณ์ภัยพิบัติสึนามิที่เกิดขึ้นเมื่อวันที่
  26 ธันวาคม ที่ผ่านมา บริษัทฯ ยังไม่สามารถประเมินผลกระทบที่มีต่อธุรกิจของบริษัทฯ ได้
  แม้ว่าจะมีแนวโน้มที่กิจกรรมการท่องเที่ยวในระยะสั้นและปานกลางในประเทศไทยจะลดลง
  โดยเฉพาะอย่างยิ่งในจังหวัดทางภาคใต้ซึ่งได้รับผลกระทบโดยตรง อย่างไรก็ตาม
  สาขาของบริษัทฯ
  ส่วนใหญ่ที่ตั้งอยู่ในกรุงเทพมหานครและในส่วนภูมิภาคซึ่งเป็นพื้นที่ที่รองรับนักท่องเที่ยวนั้นไม่ได้รับผลกระทบที่มีนัยสำคัญจากกิจกรรมการท่องเที่ยวที่ลดลงดังกล่าว

บริษัทฯ ยังคงมองหาโอกาสในการประกอบธุรกิจที่เกี่ยวข้องอย่างใกล้ชิดกับธุรกิจหลักของบริษัทฯ ณ
สิ้นปี บริษัทฯ ได้ประกาศการเข้าซื้อหุ้นทั้งหมดของบริษัท สยามฟูด เซอร์วิส จำกัด
โดยมีผลตั้งแต่วันที่ 1 มกราคม 2548 สยามฟูด เซอร์วิส
เป็นผู้ประกอบการชั้นนำที่ให้บริการจัดหาผลิตภัณฑ์อาหาร
และให้บริการด้านการกระจายสินค้าแก่ผู้ประกอบการในธุรกิจการบริการด้านอาหารในประเทศไทย
โดยให้บริการจัดส่งผลิตภัณฑ์อาหารแช่แข็งและแช่เย็นหลากหลายชนิด
ไม่ว่าจะเป็นผลิตภัณฑ์อาหารจากเนื้อสัตว์ อาหารทะเล สัตว์ปีก รวมทั้งมันฝรั่ง นมและผลิตภัณฑ์นม
เบเกอรี่ อาหารชาติต่างๆ รวมทั้งผลิตภัณฑ์เครื่องดื่ม โดยให้บริการจัดส่งทั่วประเทศ
มีลูกค้าหลักได้แก่กิจการร้านอาหารทั่วไป และร้านอาหารชนิดให้บริการด่วน
รวมถึงผู้ประกอบการภัตตาคาร โรงแรม และผู้ให้บริการด้านอาหารทั้งที่เป็นผู้ประกอบการรายใหญ่
รายย่อย และผู้ประกอบการที่เป็นบริษัทข้ามชาติ บริษัทฯ เชื่อว่าการเข้าลงทุนดังกล่าว
สอดคล้องกับแนวนโยบายและกลยุทธ์ของบริษัทฯ
ในธุรกิจการให้บริการด้านอาหารแก่กลุ่มลูกค้าโรงแรม
ภัตตาคารและกิจการด้านอาหารซึ่งจะส่งผลให้บริษัทฯ มีผลประกอบการที่ดีขึ้นในอนาคต

ในฐานะผู้ค้าส่งแบบชำระเงินสดและบริการตนเอง การขยายธุรกิจของบริษัทฯ
มีความสัมพันธ์อย่างใกล้ชิดกับกลุ่มลูกค้าของบริษัทฯ ซึ่งบริษัทฯ
ประสบความสำเร็จในการปรับเปลี่ยนรูปแบบการดำเนินธุรกิจที่มุ่งเน้นธุรกิจหลักเพื่อให้สอดคล้องกับกลุ่มลูกค้าหลักของบริษัทฯ
โดยสะท้อนให้เห็นได้จากความสำเร็จอย่างสูงจากผลการดำเนินงานในปี 2547
ทั้งจากผลการดำเนินงานของสาขาเดิมและการยอมรับและยอดขายที่ดีของสาขาใหม่ของบริษัทฯ
การดำเนินธุรกิจในปีต่อไปจะมีความท้าทายมากขึ้น แต่บริษัทฯ
จะทำงานอย่างหนักเพื่อสร้างความเติบโตทางด้านยอดขายและขยายธุรกิจเพื่อตอบสนองกลุ่มลูกค้าเป้าหมายของบริษัทฯ
และเพิ่มผลตอบแทนจากการสร้างความสัมพันธ์อย่างใกล้ชิดกับผู้จัดจำหน่ายสินค้า
และการบริหารห่วงโซ่อุปทานให้แข็งแกร่ง
ตลอดจนการดำเนินงานที่มีประสิทธิภาพมากยิ่งขึ้นและการมองหาโอกาสในการประกอบธุรกิจที่ส่งเสริมธุรกิจหลักของบริษัทฯ